#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2023. Június 29-i ülésére

*Javaslat Szombathely, Kiskar utca – Kossuth Lajos utca csomópont forgalmi rend változtatással kapcsolatos döntések meghozatalára*

A Kiskar utca – Óperint utcai jelzőlámpás csomópontban, csúcsforgalmú időszakban napi rendszerességgel előfordul, hogy a jelzőlámpa piros jelzése alatt a feltorlódó járművek sora a Thököly I. u. - Kossuth L. u. csomóponton túl várakozik. Képviselői észrevétel érkezett, hogy az Önkormányzat, mint a közút kezelője vizsgálja meg az érintett szakasz és csomópont forgalmi rendjét és tegyen javaslatot a forgalmi rend megváltoztatására.

A jelzőlámpát üzemeltető Magyar Közút Nonprofit Zrt-vel a Városüzemeltetési Osztály munkatársai egyeztettek, több alkalommal végeztek konfliktusvizsgálatot. A balra kanyarodó sávnál már csak 2-3 másodperccel hosszabb zöld időt lehet adni a gépjármű forgalomnak, ami nem oldja meg a torlódást. A rendszeres torlódás hétköznap 15.30 és 17.00 óra közötti időszakban keletkezik a jelzőlámpa üzemelése alatt. Megállapították, hogy a Kiskar utcába több autó várakozik a balra kanyarodásra, mint amennyi autó a balra kanyarodó sávba fel tud állni. Ezáltal a balra kanyarodó járművek, még a Kossuth Lajos utcai csomópontnál lévő gyalogos-átkelőhely előtt várakoznak, mivel nem tudnak besorolni a balra kanyarodó sávba, így feltartják az egyenesen haladó irányt. Tovább rontja a csomópont áteresztő képességét a kereszteződés közelében lévő jelzőlámpás irányítás nélküli Kossuth L. u-i gyalogos-átkelőhelyen random módon áthaladó gyalogos forgalom, valamint a Kiskar u-ból balra a Kossuth L. u-ba kanyarodó járműforgalom.

A Városüzemeltetési Osztály szakmai javaslata a Kiskar utcáról a Kossuth Lajos utca irányába meglévő balra kanyarodó sáv megszűntetése, ezzel egyidőben a Kiskar utcáról az Óperint utca irányában meglévő balra kanyarodó sáv hosszának növelése. A jelenlegi cca. 36,0 m hosszú balra kanyarodó sáv cca. 94,0 m hosszban történő kialakítása lehetővé teszi az eddig 6 személygépkocsi helyett 12 személygépkocsi számára besorolási lehetőséget. A meglévő forgalmi rendet (1. melléklet) és a javasolt kialakítást (2. melléklet) az előterjesztéshez csatolt helyszínrajzok tartalmazzák. A forgalmi rend változtatás becsült költségigénye bruttó 1,5 millió Ft, annak kivitelezése az Út-híd fenntartási kiadások Burkolati jelek festése és a Jelzőtáblák keret terhére valósulhat meg.

Fentiek alapján javaslom, hogy a Bizottság elvi döntést hozzon az előterjesztés szerinti forgalmi rend változtatásról, és a végleges döntést a szombathelyiek tervezett változtatással kapcsolatos véleményének ismeretében hozza meg.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2023. június „ ”**

/: **Horváth Soma** :/

**HATÁROZATI JAVASLAT**

**….…./2023. (VI.29.) VISB számú határozat**

A Városstratégiai, Idegenforgalmi és Sport Bizottság megtárgyalta a „Javaslat a Kiskar utca – Kossuth Lajos utca csomópont forgalmi rend változtatással kapcsolatos döntések meghozatalára” című előterjesztést, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság az előterjesztésben javasolt forgalmi rend változtatást elviekben támogatja, egyúttal felkéri a polgármestert, hogy a csatolt rajzok alapján online formában, 2023. július 31. napjáig kérje ki a szombathelyiek véleményét a tervezett forgalmi rend változtatással kapcsolatosan.
2. A Bizottság felkéri a polgármestert, hogy a beérkezett véleményeket a forgalmi rend változtatással kapcsolatos végleges döntés meghozatala érdekében terjessze a Bizottság elé.

**Felelős:** Dr. Nemény András, polgármester

Horváth Soma, alpolgármester

Tóth Kálmán, a bizottság elnöke

/a végrehajtás előkészítéséért:

Kalmár Ervin, a Városüzemeltetési Osztály vezetője/

**Határidő:** azonnal /1. pont vonatkozásában/

2023. augusztus 11. /2. pont vonatkozásában/